medieval-data/medieval-letters huggingface dataset:
CLXXXVII.  Ad Humbertum Bisuntinum archiepiscopum.--Ut Cluniacensibus pro reformatione ecclesiae Balmensis opem conferat.   (Anno 1147, Maii 29.) [BOUQUET,  ibid.,  p. 444.]
Author: Eugenius III
Date:  [UMBERTO]

EUGENIUS episcopus, servus servorum Dei, venerabili fratri H Bisuntino archiepiscopo, salutem et apostolicam benedictionem.

Scire te volumus quod pro exsecrabili et horrendo facinore, et inaudito sanctae Romanae Ecclesiae contemptu, quae in dilectum filium nostrum magistrum Osbertum, ad ignominiam B. Petri et nostram, Balmenses monachi ausu sacrilego commiserunt, loco ipsi nomen et dignitatem abbatiae in perpetuum abstulimus, eumque dilecto filio nostro Petro Cluniacensi abbati ejusque successoribus, interventu fratrum nostrorum, in prioratum ordinandum et disponendum ex apostolica benignitate commisimus. Ideoque per praesentia tibi scripta mandamus praecipiendo, quatenus ad ipsius loci restaurationem et religionis reformationem fratribus Cluniacensibus opem et consilium praebeas. Datum Parisius, IV Kal. Junii.
CXC.  Privilegium pro monasterio Janduriensi.   (Anno 1147, Jun. 3.) [HUGO,  Annal. Praem.,  I, p. 651.]
Author: Eugenius III

EUGENIUS episcopus, servus servorum Dei, dilectis filiis THEOBALDO abbati Jandoriensis Ecclesiae ejusque fratribus tam praesentibus quam futuris regularem vitam professis, in perpetuum.

Religiosis desideriis dignum est facilem praebere consensum ut fidelis devotio celerem sortiatur effectum. Eapropter, dilecti in Domino filii, vestris justis postulationibus clementer annuimus, et praefatum locum, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona idem locus in praesentiarum juste et canonice possidet, aut in futurum concessione pontificum, liberalitate regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Locum Jandoriae certis terminis designatum, duas partes decimae quas ibi ab aliis incolis recipitis, tertiam partem decimae de Wacincort, locum Graveriarum et de Wacincort certis terminis designatum, sicut ab episcopo Tullensi confirmatum est; pratum quod Vivianus cum fratribus suis dedit vobis; locum de Walt quem Rodulphus de Burrei, et Anscherus de domno Martino dederunt vobis; sedem molendini quam hi qui eam jure haereditario possidebant vobis dederunt subtus Roseriis. Sane laborum vestrorum quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere praesumat. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, aut aliquibus exactionibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Datum Parisiis per manum Hugonis presbyteri cardinalis agentis vicem domni Guidonis sanctae Romanae Ecclesiae diaconi cardinalis et cancellarii, III Nonas Junii, indictione decima, Incarnationis Dominicae anno 1147, pontificatus vero domni Eugenii papae III anno III.
CXCIV.  Bulla de dedicatione ecclesiae Montis-Martyrum.   (Anno 1147, Jun. 13.) [MABILL.,  Annal. Bened.,  VI, 701, ex autographo.]
Author: Eugenius III

EUGENIUS episcopus, servus servorum Dei, universis Dei fidelibus salutem et apostolicam benedictionem.

Officii nostri nos hortatur auctoritas venerabilia loca cum ipsis personis divino famulatui mancipatis diligere et fovere, et eorum opportunitatibus paterna sollicitudine providere. Inde est quod nos sanctimonialium de Monte-Martyrum necessitatem attendentes, juxta petitionem earum anno ab Incarnatione Domini 1147, Kalendas Junii, locum ipsum per praesentiam nostram adivimus, ibique, Spiritus sancti gratia invocata, majus altare in honore beatorum martyrum, videlicet Dionysii, Rustici et Eleutherii, auctore Domino consecravimus. Illis autem qui tunc locum ipsum devotionis et pietatis intuitu visitare, vel de caetero in anniversaria die ipsius consecrationis visitaverint; et de facultatibus sibi a Deo praestitis eisdem sanctimonialibus suas eleemosynas largiti fuerint, septingentos dies injunctae poenitentiae confisi de beatorum apostolorum Petri et Pauli meritis indulgemus, et eamdem indulgentiam scripti nostri pagina confirmavimus. Data Meldis Idibus Junii. Pendet in bulla ex una parte EUGENIUS PAPA III.
CXCIX.  Ad Stephanum regem Anglorum.--Ut Robertum Londinensem episcopum in gratiam suam recipiat.   (Anno 1147, Jun. 26.) [MANSI,  Concil.,  XXI, 648.]
Author: Eugenius III

EUGENIUS episcopus, servus servorum Dei, dilecto in Christo filio STEPHANO illustri regi Anglorum, salutem et apostolicam benedictionem.

Ad hoc superna providentia in Ecclesia pontifices ordinavit, ut Christianus populus ab eis pascua vitae reciperet, et tam principes saeculares, quam inferioris conditionis homines, ipsis pontificibus, tanquam Christi vicariis, reverentiam exhiberent. Venerabilis siquidem frater noster Robertus London. episcopus, tanquam vir sapiens et honestus, et religionis amator, a nobilitate tua benigne tractandus est, et pro collata a Deo prudentia propensius honorandus. Quia ergo, sicut in veritate comperimus, cum animae suae salute, ac sui ordinis periculo, fidelitate quae ab eo requiritur, astringi non potest: volumus, et ex paterno tibi affectu consulimus, quatenus praedictum fratrem nostrum super hoc nullatenus inquietes, imo pro beati Petri et nostra reverentia, eum in amorem et gratiam tuam recipias. Cum autem illud juramentum praestare non possit, sufficiat discretioni tuae, ut simplici et veraci verbo promittat, quod laesionem tibi vel terrae tuae non inferat. Vale. Datum Meldis, VII Kal. Julii.
CC.  Ad Mathildem Anglorum reginam. Ut virum suum ad dilectionem praefati episcopi hortetur.   (Anno 1147, Jun. 26.) [MANSI,  Concil.,  XXI, 649.]
Author: Eugenius III

EUGENIUS, etc.

Salomone attestante, didicimus quod mulier sapiens aedificat domum; insipiens autem, constructam destruet manibus. Gaudemus pro te, et devotionis studium in Domino collaudamus: quoniam sicut religiosorum relatione accepimus, timorem Dei prae oculis habens, operibus pietatis intendis, et personas ecclesiasticas et diligis et honoras. Ut ergo de bono in melius, inspirante Domino, proficere valeas, nobilitatem tuam in Domino rogamus, et rogando monemus et exhortamur in Domino, quatenus bonis initiis exitus meliores injungas, et venerabilem fratrem nostrum Robertum London. episcopum, pro illius reverentia, qui cum olim dives esset, pro nobis pauper fieri voluit, attentius diligas et honores. Apud virum tuum, et dilectum filium nostrum Stephanum, insignem regem Anglorum efficere studeas, ut monitis, hortatu, et consilio tuo, ipsum in benignitatem et dilectionem suam suscipiat, et pro beati Petri et nostra reverentia propensius habeat commendatum. Et quia, sicut veritate teste attendimus, eum sine salutis et sui ordinis periculo, praefato filio nostro astringi non posse; volumus et paterno sibi et tibi affectu consulimus, ut vobis sufficiat, veraci et simplici verbo promissionem ab eo suscipere, quod laesionem vel detrimentum ei, vel terrae suae non inferat. Datum Meldis, VI Kal. Julii.
CCI.  Ad Theobaldum Cantuariensem archiepiscopum.--De controversia inter Cantuariensem archiepiscopum et Bernardum episcopum S. Davidis de jure metropolitico. Utrumque jubet « B. Lucae festivitate proximi sequentis anni » ad sese venire.   (Anno 1147, Jun. 29.) [MANSI,  Concil.  XXI, 628.]
Author: Eugenius III

EUGENIUS episcopus, servus servorum Dei, venerabili fratri THEOBALDO, Cantuariensi archiepiscopo, salutem et apostolicam benedictionem.

Venerabilis frater noster Bernardus, episcopus Sancti David, ad nostram praesentiam veniens, Ecclesiam Sancti David olim metropolim fuisse asseruit voce viva, et eamdem dignitatem sibi a nobis restitui postulavit. Cum autem circa petitionem istam invigilans diu in curia nostra commoratus esset, tu, frater archiepiscope, tandem, eo praesente, ex adverso consurgens, in praesentia nostra adversus eum querelam deposuisti, quod debitam, tanquam primo metropolitano, obedientiam subtraxisset, tibique inobediens et rebellis existeret, cum a praedecessore tuo, tanquam a metropolitano primo consecratus esset, et viva voce et scripto Cantuariensi Ecclesiae professionem fecisset et in multis postea, tanquam alii suffraganei tibi obedisset, et astitisset. Ille vero consecrationem negare non potuit: sed professionem se fecisse, et obedientiam exhibuisse omnino negavit; quod tu audiens, duos testes in medium produxisti, testimonium perhibentes quod ipse, illis videntibus et audientibus, post consecrationem suam, et viva voce et scripto, Cantuariensi Ecclesiae professionem fecisset. Nos igitur, auditis utriusque partis rationibus, et diligentius inquisitis, et testibus tuis studiose examinatis, communicato fratrum nostrorum consilio, juramenta eorum recepimus, et ut ipse episcopus tibi, tanquam primo metropolitano, obedientiam et reverentiam exhibeat, justitia dictante, praecepimus. Unde, quoniam singulis Ecclesiis et ecclesiasticis personis suam dignitatem et justitiam volumus conservare, beati Lucae festivitate proximi sequentis anni, tibi et ipsi diem praefiximus, ut tunc, praesentibus partibus, de dignitate Ecclesiae Sancti David, et libertate sua rei veritatem cognoscamus, et quod justum fuerit, auctore Domino, exinde statuamus. Datum Meldis, tertio Kalendas Julii.
CCII.  Fragmentum privilegii pro monasterio S. Martini de Campis.   (Anno 1147, Jul. 2.) [  Biblioth. Cluniac.,  603.]
Author: Eugenius III

. . . . . . . . . . . . . . . . . . . . . . . . Eapropter, dilecte in Domino fili Odo prior, tuis justis petitionibus annuentes, Beati Martini monasterium, cui, auctore Domino, ex venerabilis fratris nostri Petri Cluniacensis abbatis institutione praesides, quemadmodum caetera Cluniacensis coenobii membra, sub beati Petri et nostra protectione suscipimus, et praesentis scripti privilegio communimus, etc.

Datum Parisius per manum Hugonis presbyteri cardinalis tenentis vicem domni Guidonis S. R. E. cardinalis et cancellarii, VI Non. Julii, indict. X, Incarn. Dominicae anno 1147, pontificatus vero domni Eugenii papae III anno III.
CCIII.  Ad presbyteros ecclesiarum Balmensis monasterii.--Relaxat interdictum quo ecclesias ad Balmense monasterium pertinentes juste multaverat.   (Anno 1147, Jul. 14.) [D. BOUQUET,  Recueil,  XV, 445.]
Author: Eugenius III

EUGENIUS episcopus, servus servorum Dei, dilectis filiis presbyteris et aliis clericis ecclesiarum ad Balmense monasterium pertinentium, in B. Petri et nostra obedientia persistentibus, salutem et apostolicam benedictionem.

Sicut in culpa manentibus poena pro delicti qualitate juste imponitur, ita resipiscentibus pietatis janua misericorditer aperitur. Interdictum itaque, quod in ecclesiis in quibus Domino deservitis, pro eo quod dilectus filius noster magister Osbertus in contemptum Dei et Ecclesiae graviter offensus est, de rigore justitiae positum fuerat, de consueta sedis apostolicae clementia relaxamus. Nunc vero, quia praefatum monasterium cum omnibus ad se pertinentibus dilecto filio nostro Petro abbati, et per cum monasterio Cluniacensi, concessimus, per praesentia vobis scripta mandamus atque praecipimus quatenus ei et nobis in ipso reverenter et humiliter pareatis. Datum Altissiodori, XIX Kal. Aug.
CCIV.  Heinrico Moraviensi episcopo mandat, ut Conradum Romanorum regem, exhortetur ad intendendum unioni Constantinopolitanae Ecclesiae cum Romana.   (Anno 1147, Jul. 15.) [BOCZEK,  Cod. dipl. Morav.,  I, 257.]
Author: Eugenius III

EUGENIUS episcopus, servus servorum Dei, venerabili fratri HENRICO Moraviensi episcopo, salutem et apostolicam benedictionem.

Sicut tua novit fraternitas, pro charissimis filiis nostris Conrado Romanorum, Ludovico Francorum illustrissimis regibus, exercitibus quoque, qui cum eis sunt, paterno affectu solliciti, venerabiles fratres, Theodewinum Sanctae Rufinae episcopum et Guidonem presbyterum cardinalem Sancti Chrysogoni, prudentes siquidem et honestos viros, de latere nostro dirigimus, qui eos in concordia et dilectione custodiant, et tam in spiritualibus quam in temporalibus, Domino auctore, saluti eorum provideant. Quocirca fraternitatem tuam rogamus, et rogando mandamus, quatenus eos tanquam de sinu matris tuae Romanae Ecclesiae missos pro beati Petri et ejusdem ecclesiae reverentia diligas et honores, eisque in his quae ad honorem Dei et Ecclesiae suae spectare cognoveris, consilium et auxilium praebeas. Et quoniam de tua plurimum dilectione confidimus, et regis consilium in tua maximum prudentia et dispositione consistere novimus, sollicitudini tuae mandamus, quatenus regem adhortari, monere modis omnibus studeas, ut ad honorem et exaltationem matris suae sanctae Romanae Ecclesiae intendat, et Constantinopolitanensem Ecclesiam ei unire, sicut olim fuisse cognoscitur, juxta potentiam a Deo sibi concessam fideliter elaboret. Quod si tuo annuente studio ad affectum, Domino auxiliante, pervenerit, personae tuae dilectionem et gratiam apostolicae sedis augebit, et Ecclesiae tuae honoris incrementum praestabit. Datum Altissiodori Idibus Julii.
CCVIII.  Ad consules Lucenses.--Pro fratribus ecclesiae S. Frigdiani.   (Anno 1147, Jul. 28.) [BALUZ.  Miscell.  ed. Luc., IV, 594.]
Author: Eugenius III

EUGENIUS episcopus, servus servorum Dei, dilectis filiis consulibus Lucanis, salutem et apostolicam benedictionem.

Nostrae voluntatis est ad religionem statuendam studiose incumbere, et stabilitam pro nostri officii debito conservare. Sicut prudentiae vestrae notum esse credimus, praedecessores nostri sanctae memoriae Romani PP. ecclesiam S. Pantaleonis fratribus ecclesiae S. Frigdiani ad hoc concedere voluerunt, ut per eos studium ibi reparetur religionis, et cum Dei auxilio servaretur. Nuper autem, sicut accepimus, cum ven. frater noster G. episcopus unde eosdem fratres in ecclesia Beati Pantaleonis ex mandato nostro introducere voluisset, Rodel. Pan. et alii cum eis in eos assultum injuriose fecerunt et postposita Dei et S. R. E. reverentia, inhoneste tractaverunt; quod utique quanta severitate quantaque animadversione multandum sit, industriam vestram latere non credimus. Nos igitur sententiam a praedicto fratre nostro in praesumptores illos canonice promulgatam ratam habentes, dilectioni vestrae mandamus, monemus et exhortamur in Domino, quatenus ad tam laudabile opus complendum, nullam praedictis fratribus vexationem vel molestiam inferatis; imo ut locum ipsum in pace habere valeant, et ibidem Domino deservire, pro collata vobis a Deo prudentia opem eis et consilium praebeatis. Data Antissiodori, V Kal. Augusti.
CCIX.  Ad [Gregorium] episcopum Lucensem.--Ejusdem argumenti.   (Anno 1147, Jul.) [BALUZ.  Miscell.  ed. Luc., IV, 593.]
Author: Eugenius III

EUGENIUS episcopus, servus servorum Dei, venerabili fratri G. Lucano episcopo, salutem et apostolicam benedictionem.

Sanctae et apostolicae sedis consuetudo fuisse cognoscitur religiones statuere, et eas in diversis locis per mundum, praestante Domino, propagare. Quo nimirum intuitu praedecessores nostri S. memoriae Romani PP. ecclesiam S. Pantaleonis fratrum beati Frigdiani sollicitudini commiserunt, ut eorum studio annitente ibidem canonici ordinis reformaretur religio, et auctore Domino, inposterum servaretur. Accepimus autem quoniam cum praedictae ecclesiae fratres in memoratam ecclesiam S. Pantaleonis juxta mandatum nostrum introducere voluisses, Rodel. Pan. et quidam alii in te et fratres S. Frigdiani assultum injuriose fecerunt, et inhoneste tractaverunt; unde in ipsos excommunicationis sententias protulisti. Nos igitur, cujus officium est mala acta corrigere, et bene gesta firmare, sententiam pro hac causa canonice promulgatam, quia praedictorum fratrum justitiae deesse non volumus, ratam habemus. Interim vero viriliter agas, et prudenter efficias, ut bonum quod inceptum est, per sollicitudinis studium valeat meliori exitu consummari. Praeterea te scire volumus quod si Manfredus et Lotharius presbyteri, Lambertus, Cappellus, et magister Guillelmus ejusdem fratribus super hoc resistere, vel eorum infestatoribus de caetero favere praesumpserint, tanquam mandatorum tuorum et sedisapostolicae transgressores non praeteribimus impunitos.
CCXIV.  Ad Heinricum Moraviensem episcopum.--Gratius sibi fuisse si potius in Terram Sanctam quam adversus Slavos in Pomerania profectus fuisset.   (Anno 1147.) [BOCZEK,  Cod. dipl. Morav.,  I, 258.]
Author: Eugenius III

EUGENIUS episcopus, servus servorum Dei, venerabili fratri HEINRICO Moraviensi episcopo, salutem et apostolicam benedictionem.

Propositum tuum una cum ducibus Moraviensibus Ottone, Zuatopluk, et Wratislaw contra Sclavos caeterosque paganos habitantes versus aquilonem eundi, et ipsos Christianae religioni subjugandi non minus nobis gratum et acceptum erat, quam negotium tuum, chare frater, quo illustrem Boemorum ducem cum fratribus, Deo propitio ad assumendam crucem et ad expeditionem in Terram Sanctam proficiscendum inspiravisti. Sane quidem acriori pungerer stimulo laetitiae, quando ex nuntio tuo audivissem, tuae personae prudentiam, sagaxque tuum ingenium in corde Romanorum regis seminaturum semen, ex quo Constantinopolitanae Ecclesiae unio tanquam fructus excreverit mihi et matri omnium Romanae Ecclesiae longe fecundissimus. Ex quo vero te a regis latere remotum cognovi, de prosperando in tali negotio omnis diffido. Sed res erat certe ardua; sapientissime vero a te dispositam non laudare non possum. Proficiscere igitur cum Christi et sedis apostolicae benedictione, tuaeque fraternitatis sospitatem in oratione mea quotidiana scias esse inclusam. De progressu talis expeditionis certiorem me reddere minime omittas. Vale in Christo.
CCXVII.  Monasterium S. Mariae de Alderspach, ordinis Cisterciensis, sub apostolicae sedis protectione recipit.   (Anno 1147, Aug. 13.) [HUNDIUS,  Metropol. Salzburg.,  II, 27.]
Author: Eugenius III

EUGENIUS episcopus, servus servorum Dei, dilecto filio SIGFRIDO abbati S. Mariae de Alderspach, ejusque fratribus, tam praesentibus quam futuris, regularem vitam professis, in perpetuum.

Religiosis desideriis dignum est facilem praebere consensum. Eapropter, dilecte in Domino fili Sigfride abbas, tuis justis postulationibus clementer annuimus et Beatae Mariae monasterium, cui, Deo auctore, praeesse dignosceris, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum et principum, oblatione fidelium, seu aliis justis modis, Deo propitio, poterit adipisci, firma tibi tuisque successoribus et illibata permaneant, in quibus haec propriis duximus exprimenda vocabulis: Locum videlicet, in quo ipsum monasterium situm est, Gumprechtingen. Sane laborum vestrorum, quos propriis manibus aut sumptibus colitis, sive de nutrimentis vestrorum animalium, nullus a vobis decimas exigere praesumat. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione et gubernatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua ergo in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit. secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Data Altissiodori per manum Guidonis sanctae Romanae Ecclesiae diaconi cardinalis et cancellarii, Idib. Augusti, indictione X, Incarnationis Dominicae anno 1147, pontificatus vero domni Eugenii III papae anno III.
CCXXI.  Ad Matisconensem et Cabilonensem episcopos.--Ut Jocerannum Grossum, Branciduni dominum, compellant satisfacere de illatis Cluniacensi monasterio injuriis, secundum definitionem Lugdunensis archiepiscopi.   (Anno 1147, Aug. 23.) [D. BOUQUET,  Recueil,  XV, 445.] .
Author: Eugenius III
Date:  [ONTIO] [UALTERIO] [ocerannus Grossus Branciduni dominus] [medei] [ocerannum]

EUGENIUS episcopus, servus servorum Dei, venerabilibus fratribus P Matisconensi et G Cabilonensi episcopis, salutem et apostolicam benedictionem.

Dilectus filius noster Petrus Cluniacensis abbas, ad nostram praesentiam veniens, querelam deposuit quod G, secundum quod jurisjurandi religione firmavit, in contemptum Christianae fidei judicio fratris nostri A Lugdunensis archiepiscopi noluit obedire. Quia igitur transgressores laicos cohibere non est contra leges agere, sed legi ferre subsidium, per praesentia vobis scripta mandamus quatenus memoratum G diligenter et sollicite moneatis ut, secundum sententiam memorati fratris nostri, de illatis injuriis Cluniacensi abbati et fratribus satisfaciat, et ab illicitis exactionibus abstineat: quod si facere contempserit, in eum excommunicationis, et in terram ejus interdicti sententiam proferatis. Datum Antissiodori, X Kal. Septembris.